### NN 135/2024 (22.11.2024.), Odluka o koordinaciji aktivnosti unutar okvira za gospodarsko upravljanje Europske unije

VLADA REPUBLIKE HRVATSKE

2220

Na temelju članka 24. stavaka 1., 2. i 3. i članka 31. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), članaka 121. i 148. Ugovora o funkcioniranju Europske unije (SL C 83/1, 30. 3. 2010.), članaka 3. i 4. Uredbe (EU) 2024/1263 Europskog parlamenta i Vijeća od 29. travnja 2024. o djelotvornoj koordinaciji ekonomskih politika i multilateralnom proračunskom nadzoru te stavljanju izvan snage Uredbe Vijeća (EZ) br. 1466/97 (SL L 2024/1263, 30. 4. 2024.) i članka 6. stavka 1. Uredbe (EU) br. 1176/2011 Europskog parlamenta i Vijeća od 16. studenoga 2011. o sprečavanju i ispravljanju makroekonomskih neravnoteža (SL L 306, 23. 11. 2011.), Vlada Republike Hrvatske je na sjednici održanoj 21. studenoga 2024. donijela

ODLUKU

O KOORDINACIJI AKTIVNOSTI UNUTAR OKVIRA ZA GOSPODARSKO UPRAVLJANJE
 EUROPSKE UNIJE

I.

Utvrđuje se institucionalni okvir i postupci povezani s koordinacijom aktivnosti unutar okvira za gospodarsko upravljanje Europske unije – Europski semestar na razini Vlade Republike Hrvatske.

Cilj je osigurati koordinaciju politika i mjera koje su obuhvaćene gospodarskim nadzorom, npr. makroekonomske neravnoteže i financijska pitanja, kao i mjere za uklanjanje strukturnih poteškoća i ublažavanje ekonomskog i socijalnog učinka kriza te unaprjeđenje održivog gospodarskog i društvenog razvoja za izazove koje predstavljaju zelena tranzicija i digitalna transformacija.

II.

Koordinacija aktivnosti unutar okvira za gospodarsko upravljanje Europske unije – Europski semestar podrazumijeva:

– sinkronizirani model rada ministarstava i drugih tijela državne uprave po pitanju definiranja proračunskih i gospodarskih prioriteta te reformskih mjera za njihovu provedbu

– utvrđivanje zajedničkih ciljeva i instrumenata za rješavanje pitanja makroekonomskih neravnoteža i financijskih poteškoća, uzimajući u obzir komplementarnosti i učinke prelijevanja među fiskalnim i strukturnim politikama, kao i politikama gospodarskog oporavka

– suradnju i ispunjavanje obveza koje proizlaze iz sudjelovanja Republike Hrvatske u Europskom semestru, godišnjem ciklusu usklađivanja i nadzora proračunskih, makroekonomskih i strukturnih politika država članica na razini Europske unije

– praćenje napretka u provedbi mjera za postizanje utvrđenih ciljeva na području pametnog, održivog i uključivog rasta.

III.

Osniva se Međuresorna radna skupina za Europski semestar (u daljnjem tekstu: Radna skupina), radi provedbe i praćenja aktivnosti iz točke II. ove Odluke.

IV.

Članovi Radne skupine su:

– mr. sc. Andrej Plenković, predsjednik Vlade Republike Hrvatske, predsjednik Radne skupine

– dr. sc. Marko Primorac, potpredsjednik Vlade Republike Hrvatske i ministar financija, zamjenik predsjednika Radne skupine

– Oleg Butković, potpredsjednik Vlade Republike Hrvatske i ministar mora, prometa i infrastrukture

– Branko Bačić, potpredsjednik Vlade Republike Hrvatske i ministar prostornoga uređenja, graditeljstva i državne imovine

– Josip Dabro, potpredsjednik Vlade Republike Hrvatske i ministar poljoprivrede, šumarstva i ribarstva

– Davor Božinović, potpredsjednik Vlade Republike Hrvatske i ministar unutarnjih poslova

– Tomo Medved, potpredsjednik Vlade Republike Hrvatske i ministar hrvatskih branitelja

– Ivan Anušić, potpredsjednik Vlade Republike Hrvatske i ministar obrane

– Ante Šušnjar, ministar gospodarstva

– mr. sc. Marija Vučković, ministrica zaštite okoliša i zelene tranzicije

– Tonči Glavina, ministar turizma i sporta

– Šime Erlić, ministar regionalnoga razvoja i fondova Europske unije

– Damir Habijan, ministar pravosuđa, uprave i digitalne transformacije

– dr. sc. Radovan Fuchs, ministar znanosti, obrazovanja i mladih

– Marin Piletić, ministar rada, mirovinskoga sustava, obitelji i socijalne politike

– dr. sc. Nina Obuljen Koržinek, ministrica kulture i medija

– Ivan Šipić, ministar demografije i useljeništva

– dr. sc. Gordan Grlić Radman, ministar vanjskih i europskih poslova

– dr. sc. Irena Hrstić, dr. med., državna tajnica koja upravlja Ministarstvom zdravstva.

U radu Radne skupine sudjelovat će i dr. sc. Zvonimir Savić, posebni savjetnik predsjednika Vlade Republike Hrvatske za ekonomska pitanja.

Radna skupina, po potrebi, u svoj rad može uključiti i predstavnike Hrvatske narodne banke te drugih nadležnih tijela i institucija, kao i gospodarsko-socijalnih partnera.

V.

Zadaće Radne skupine su:

– utvrđivanje srednjoročnih i kratkoročnih prioriteta proračunske i gospodarske politike te s tim povezano reformskih mjera

– priprema nacionalnih akata planiranja u okviru Europskog semestra – nacionalnog srednjoročnog fiskalno-strukturnog plana i nacrta proračunskog plana, uključujući Nacionalni plan oporavka i otpornosti te izvješća sukladno utvrđenom kalendaru Europskog semestra na razini Europske unije

– praćenje provedbe i učinkovitosti utvrđenih reformskih mjera i aktivnosti

– praćenje provedbe Posebnih preporuka Vijeća Europske unije za Republiku Hrvatsku (u daljnjem tekstu: Preporuka)

– koordinirani razvoj i definiranje politika usmjerenih na ispravljanje makroekonomskih neravnoteža i fiskalnu održivost, poticanje rasta i stvaranja novih radnih mjesta te postizanje ciljeva održivog razvoja iz Programa Ujedinjenih naroda za održivi razvoj 2030., u kontekstu Europske unije

– utvrđivanje godišnjeg programa za instrument Europske unije »Instrument za tehničku potporu« (u daljnjem tekstu: TSI) za izradu i provedbu reformi

– razmjena informacija i komunikacija s gospodarskim i socijalnim partnerima prilikom definiranja politika i pripreme nacionalnih akata planiranja u okviru Europskog semestra

– koordinacija ostalih poslova predviđenih okvirom za gospodarsko upravljanje Europske unije.

VI.

Za razradu mjera i aktivnosti sukladno prioritetima i ciljevima koje je utvrdila Radna skupina, provedbu i izvještavanje, zaduženi su koordinatori za Europski semestar.

Koordinatori za Europski semestar imenuju se iz redova državnih tajnika.

VII.

Zadaće koordinatora za Europski semestar su:

– razrada reformskih mjera i aktivnosti sukladno prioritetima i ciljevima koje je utvrdila Radna skupina

– podrška u pripremi nacionalnih akata planiranja u okviru Europskog semestra – nacionalnog srednjoročnog fiskalno-strukturnog plana i nacrta proračunskog plana, uključujući Nacionalni plan oporavka i otpornosti, kao i planova provedbe Preporuka te izvješća prema Vladi Republike Hrvatske i Europskoj komisiji

– koordinacija provedbe reformskih mjera u području za koje su nadležni

– izrada godišnjeg programa za instrument Europske unije »Instrument za tehničku potporu«

– podrška u pripremi stajališta i izlaganja hrvatskih predstavnika u radnim tijelima Vijeća Europske unije povezano s provedbom reformskih mjera

– provedba i mjesečno izvještavanje Radne skupine o napretku u provedbi reformskih mjera, provedbi Nacionalnog plana oporavka i otpornosti, provedbi Preporuka i mjera za postizanje ciljeva održivog razvoja te po potrebi izvještavanje o provedbi projekata u okviru TSI-a i postizanju ciljeva.

Koordinatori za Europski semestar o svojem radu, vezano uz zadaće iz stavka 1. ove točke odgovaraju ministru, odnosno čelniku drugog tijela državne uprave koji ih je imenovao te predsjedniku Radne skupine.

VIII.

Ured predsjednika Vlade Republike Hrvatske, u suradnji s Ministarstvom financija, obavlja stručne i koordinativne poslove za Radnu skupinu, prati i koordinira provedbu Europskog semestra u Republici Hrvatskoj te u tim poslovima blisko surađuje s drugim tijelima u sustavu.

Ministarstvo financija je tijelo za koordinaciju provedbe zadaća iz točke V. podstavka 6. ove Odluke, a potpredsjednik Vlade Repub­like Hrvatske i ministar financija ili osoba koju ovlasti, ovlašten je potpisivati dokumente u vezi s izradom i utvrđivanjem godišnjeg programa za TSI.

Ministarstva, druga tijela državne uprave i ostale relevantne institucije s obzirom na točku II. ove Odluke, dužne su o svim aktivnostima povezanim s točkom II. ove Odluke mjesečno izvijestiti predsjednika Radne skupine.

IX.

Predsjednik Radne skupine jednom mjesečno na zatvorenom dijelu sjednice Vlade Republike Hrvatske izvještava članove Vlade Republike Hrvatske o provedbi Nacionalnog plana oporavka i otpornosti, kao i o provedbi utvrđenih reformskih mjera i aktivnosti iz nacionalnih srednjoročnih fiskalno-strukturnih planova.

Predsjednik Radne skupine polugodišnje podnosi pisano izvješće Vladi Republike Hrvatske o napretku u provedbi nacionalnih akata planiranja iz stavka 1. ove točke.

Vlada Republike Hrvatske predstavit će nacionalni srednjoročni fiskalno-strukturni plan Hrvatskome saboru, Odboru za europske poslove.

X.

U skladu s politikama transparentnosti i pozitivnim propisima Republike Hrvatske u pogledu pristupa dokumentima i informacijama, Vlada Republike Hrvatske će na svojoj mrežnoj stranici polugodišnje objavljivati informacije o napretku u provedbi nacionalnih akata planiranja iz točke IX. stavka 1. ove Odluke.

XI.

Zadužuje se Ured predsjednika Vlade Republike Hrvatske, da o ovoj Odluci, na odgovarajući način, izvijesti sva nadležna ministarstva, druga nadležna tijela državne uprave i druge relevantne institucije.

Koordinatore za Europski semestar imenovat će ministri iz točke IV. stavka 1. ove Odluke, u roku od 30 dana od dana stupanja na snagu ove Odluke te o tome obavijest dostaviti Uredu predsjednika Vlade Republike Hrvatske.

XII.

Danom stupanja na snagu ove Odluke stavlja se izvan snage Odluka o koordinaciji aktivnosti unutar okvira za gospodarsko upravljanje Europske unije (»Narodne novine«, br. 13/17., 51/17., 97/17., 50/18., 74/19., 16/20., 89/20., 37/22., 55/22., 85/22., 10/23., 157/23. i 7/24.).

XIII.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/24-04/419
 Urbroj: 50301-05/31-24-3
 Zagreb, 21. studenoga 2024.

Predsjednik
 mr. sc. Andrej Plenković, v. r.